‘Geestesongestelde’ glo deur polisie doodgeskietArgieffoto: SAPD/Facebook Willies Mchunu, LUR vir gemeenskapsveiligheid in KwaZulu-Natal, het gesê die oorledene, Sihle Nkumbi, het glo polisiebeamptes by die KwaDabeka-polisiekantoor aangeval en eiendom beskadig. “Nkumbi, wat geestesongesteld was, het glo een van die polisiebeamptes met ŉ skerp voorwerp gesteek toe hulle hom tot bedaring probeer bring het.” Mchunu het gesê volgens die polisiebeamptes moes hulle uit selfverdediging optree en Nkumbi is doodgeskiet. Nkumbi se familielede het ná Maandag se skietvoorval buite die polisiekantoor betoog en op antwoorde aangedring. Volgens Mchunu sal daar ŉ volledige ondersoek na die voorval gedoen word. “Ons is baie besorgd oor hierdie ongelukkige verwikkeling waar ŉ man, wat glo geestesongesteld is, sy lewe verloor het. Ons wil ŉ beroep doen op die gemeenskap om kalm te bly terwyl die ondersoek na die voorval aan die gang is.”